ಲವ್ವರ್ ಜೊತೆ ಮದುವೆಯಾಗಲು ಬಯಸಿದ ಯುವತಿಗೆ 3 ಇಂಜೆಕ್ಷನ್ ನೀಡಿ 45ರ ವ್ಯಕ್ತಿಯ ಜೊತೆ ಮದ್ವೆ!

ಜೈಪುರ: ಪ್ರೀತಿಸಿದವನ ಜೊತೆ ಮದುವೆಯಾಗಲು ಬಯಸಿದ ಯುವತಿಯನ್ನು ಬಲವಂತವಾಗಿ ಬೇರೆ ವ್ಯಕ್ತಿ ಜೊತೆ ಮದುವೆ ಮಾಡಿದ ಘಟನೆ ರಾಜಸ್ಥಾನದ ಕೈರುವಾಲಾ ಗ್ರಾಮದಲ್ಲಿ ನಡೆದಿದೆ.

ಯುವತಿ ರಾಜಸ್ಥಾನದ ತಲವಾಡಾ ನಿವಾಸಿಯಾಗಿದ್ದು, ಯುವತಿ ಪ್ರೀತಿಸಿದವನ ಜೊತೆ ಮದುವೆಯಾಗಲು ಬಯಸಿದ್ದಳು. ಆದರೆ ಆಕೆಯ ಪೋಷಕರು ಈ ಮದುವೆಗೆ ನಿರಾಕರಿಸಿ, ಆಕೆ ಮಲಗಿರುವಾಗ ಆಕೆಯನ್ನು ಬೇರೆ ಗ್ರಾಮಕ್ಕೆ ಕರೆದುಕೊಂಡು ಹೋಗಿ, ಬಲವಂತವಾಗಿ ಮದುವೆ ಮಾಡಿಸಲಾಗಿದೆ ಎಂದು ಸರ್‍ಪಂಚ್ ರೋಶನ್ ಅರೋರಾ ಹೇಳಿದ್ದಾರೆ.

ಜನರು ಬಲವಂತವಾಗಿ ಯುವತಿಯನ್ನು ಬೈಕಿನಲ್ಲಿ ತಳ್ಳುವಾಗ ಆಕೆ ನೆಲಕ್ಕೆ ಉರುಳಿ ಕಿರುಚಾಡಿದ್ದಾಳೆ. ಈಕೆಯ ಕಿರುಚಾಟದ ಧ್ವನಿಗೆ ಜನ ಗುಂಪು ಸೇರಿದ್ದರು. ಯುವತಿ ಕಿರುಚಾಡದಂತೆ ಮಾಡಲು ಆಕೆಗೆ 3 ಇಂಜೆಕ್ಷನ್ ನೀಡಲಾಗಿದೆ ಎನ್ನುವ ಆರೋಪ ಕೇಳಿ ಬಂದಿದೆ.

ಯುವತಿಯನ್ನು ಬಲವಂತವಾಗಿ ಎಳೆದುಕೊಂಡು ಹೋಗಿ ಸುಮಾರು 40-45 ವರ್ಷವಿರುವ ವ್ಯಕ್ತಿಯ ಜೊತೆ ಮದುವೆ ಮಾಡಿಸಲಾಗಿದೆ. ಜೋರಾಗಿ ಕಿರುಚಿ ಕಣ್ಣೀರಿಡುತ್ತಿದ್ದರೂ ಯಾರೂ ಆಕೆಯ ಸಹಾಯಕ್ಕೆ ಬರಲಿಲ್ಲ. ನಂತರ ಯುವತಿಯನ್ನು ರೂಮಿನಲ್ಲಿ ಕೂಡಿ ಹಾಕಿದ್ದರು. ಆಗ ಯುವತಿ ತನಗೆ ಆದ ಅನ್ಯಾಯದ ಬಗ್ಗೆ ಬರೆದು ಅದನ್ನು ಕಿಟಿಕಿಯಿಂದ ಹೊರಗೆ ಎಸೆಯುತ್ತಿದ್ದಳು. ನಂತರ ಸಂಜೆ 5 ಗಂಟೆ ವೇಳೆಗೆ ಯುವತಿ ತಪ್ಪಿಸಿಕೊಳ್ಳಲು ಪ್ರಯತ್ನಿಸಿದಾಗ ಮತ್ತೆ ಆಕೆಯನ್ನು ಮತ್ತೆ ರೂಮಿನಲ್ಲಿ ಕೂಡಿ ಹಾಕಲಾಯಿತು ಎಂದು ರೋಶನ್ ಅರೋರಾ ಹೇಳಿದ್ದಾರೆ.

ಈ ಘಟನೆಯ ಬಗ್ಗೆ ತಹಶೀಲ್ದಾರ್ ಮನ್ ಸಿಂಗ್ ಪ್ರಜಾಪಥ್ ಹಾಗೂ ಪೊಲೀಸರಿಗೆ ತಿಳಿಸಲಾಗಿತ್ತು. ಆದರೆ ಪೊಲೀಸರು ಸ್ಥಳಕ್ಕೆ ಬರುವ ಮೊದಲೇ ಯುವತಿಗೆ ಮದುವೆ ಆಗಿ ಬೇರೆ ಸ್ಥಳಕ್ಕೆ ಕರೆದೊಯ್ಯಲಾಗಿತ್ತು. ಈಗ ಯುವತಿಯ ಪೋಷಕರ ಮೇಲೆ ಕೇಸ್ ದಾಖಲಾಗಿದೆ ಎಂದು ನಡೆದ ಘಟನೆ ಬಗ್ಗೆ ರೋಶನ್ ಅರೋರಾ ತಿಳಿಸಿದ್ದಾರೆ.